b"\n_START_ARTICLE_\nKarl Polanyi\n_START_SECTION_\nBiografia\n_START_PARAGRAPH_\nKarl Polanyi va n\xc3\xa9ixer el 1886 en una fam\xc3\xadlia jueva a Viena, en aquella \xc3\xa8poca capital de l'Imperi Austrohongar\xc3\xa8s. El seu pare Mihaly Pollacsek, era enginyer i empresari que prosper\xc3\xa0 en els negocis gr\xc3\xa0cies a l'expansi\xc3\xb3 del ferrocarril. Va\xc2\xa0convertir a la seva fam\xc3\xadlia al calvinisme, si b\xc3\xa9 ell va seguir essent jueu i tamb\xc3\xa9 va magiaritzar\xc2\xa0el cognom familiar a Polanyi. La mare de Polanyi, Cecile Wohl, d'origen rus, va ser impulsora d'un sal\xc3\xb3 literari en qu\xc3\xa8 participaven intel\xc2\xb7lectuals hongaresos d\xe2\x80\x99elit com el fil\xc3\xb2sof i cr\xc3\xadtic literari Gy\xc3\xb6rgy Luk\xc3\xa1cs o l'historiador Oszk\xc3\xa1r J\xc3\xa1szi. Un germ\xc3\xa0 petit de Polanyi, Micha\xc3\xabl va ser qu\xc3\xadmic de renom i posteriorment es va dedicar a les ci\xc3\xa8ncies socials. La mort del pare el 1905 va afectar greument a l'economia familiar i Karl Polanyi ajud\xc3\xa0 a la fam\xc3\xadlia donant classes particulars. Polanyi va estudiar filosofia i dret a Budapest i Viena, obtenint el doctorat a la Universitat de Kolozsvar (actualment Cluj). El 1908 va ser president d'una branca de l'Associaci\xc3\xb3 hongaresa de lliurepensadors, Galilei K\xc3\xb6r (Cercle Galileu), que agrupava estudiants que tenien per objectiu la difusi\xc3\xb3 d'idees progressistes i lluitar contra l'analfabetisme. Tot i que Polanyi estava m\xc3\xa9s dedicat al pensament que  l'activitat pol\xc3\xadtica, el juny de 1914 va ser triat per ocupar el c\xc3\xa0rrec de secretari general del Polg\xc3\xa1ri Radik\xc3\xa1lis P\xc3\xa1rt, partit radical hongar\xc3\xa8s que fund\xc3\xa0 J\xc3\xa1szi i  advocava pel sufragi universal, la reforma agr\xc3\xa0ria  i el control estatal de l'educaci\xc3\xb3. La guerra i les greus ferides que hi va patir van truncar el seu comprom\xc3\xads pol\xc3\xadtic.\n_START_SECTION_\nEl per\xc3\xadode vien\xc3\xa8s\n_START_PARAGRAPH_\nEl juny de 1919  es va traslladar a Viena. Es va iniciar com periodista en el Becsi Magyar Ujsag (Not\xc3\xadcies hongareses de Viena). El 1923 es va casar amb Ilona Duczynska, activa militant pol\xc3\xadtica. Des del 1924 Polanyi va ser membre del consell de redacci\xc3\xb3 de la revista Der \xc3\x96sterreichische Volkswirt (L'economista austr\xc3\xadac) publicaci\xc3\xb3 per la qual va escriure articles de teoria econ\xc3\xb2mica i pol\xc3\xadtica. En aquesta \xc3\xa8poca Polanyi ja advertia del perill que representava el nazisme. Els anys vienesos de Polanyi van significar la transici\xc3\xb3 de dem\xc3\xb3crata radical a les seves conviccions socialistes, font d'inspiraci\xc3\xb3 d'algunes de les seves contribuciones te\xc3\xb2riques.\n_START_SECTION_\nEl per\xc3\xadode angl\xc3\xa8s\n_START_PARAGRAPH_\nLa suspensi\xc3\xb3 de la constituci\xc3\xb3 austriaca el 1933 que va provocar la censura de les opinions socialistes a la revista aix\xc3\xad com les dificultats econ\xc3\xb2miques van fer que Polanyi, com tants altres intel\xc2\xb7lectuals d'origen jueu, emigr\xc3\xa9s amb la seva fam\xc3\xadlia cap a Anglaterra fugint del corrent feixista. Va treballar com a professor d'extensi\xc3\xb3 universit\xc3\xa0ria per la Universitat d'Oxford i de Londres. Les notes  d'aquests cursos van servir com a base per les tesis principals de la seva obra The Great Transformation. Va participar en un llibre col\xc2\xb7lectiu Christianity and Social Revolution (1935), on Polanyi, un dels te\xc3\xb2rics de l'esquerra cristiana hi va  publicar un article, The essence of fascism, que ja havia publicat originalment el 1930 com Das Wesen des Faschismus. El 1937 va publicar Europe To-Day, fruit de la seva activitat docent i del seu inter\xc3\xa9s per les relacions internacionals. En aquesta obra analitzava els conflictes europeus i sostenia que eren de car\xc3\xa0cter social.  En aquest per\xc3\xadode Polanyi va viatjar sovint als Estats Units per donar confer\xc3\xa8ncies.\n_START_SECTION_\nEl per\xc3\xadode nord-americ\xc3\xa0\n_START_PARAGRAPH_\nDel 1941 a 1943 va estar en el Bennington College (Vermont) i una beca de la Fundaci\xc3\xb3 Rockefeller li va permetre dedicar-se a escriure The Great Transformation, la seva gran obra que va ser publicada el 1944. Tot i aix\xc3\xb2, el 1943 en temps de guerra Polanyi retorn\xc3\xa0 a Londres reprenent la seva activitat amb el comit\xc3\xa9 d'educaci\xc3\xb3 dels sindicats (WETUC) i addicionalment com a conferenciant. El 1947 Karl Polanyi va ser nomenat professor visitant a la Universitat de Col\xc3\xbambia de Nova York. En l'\xc3\xa8poca maccarthista, no va poder establir la resid\xc3\xa8ncia als Estats Units a causa de l'anterior activitat al partit comunista a Hongria i \xc3\x80ustria per part de la seva esposa Ilona Duczynska, i per tant van fixar la seva resid\xc3\xa8ncia a Canad\xc3\xa0, a Pickering, prop de Toronto. El 1957 se li detect\xc3\xa0 un c\xc3\xa0ncer que no li va impedir treballar fins a la seva mort el 23 d'abril del 1964. Les seves contribucions en hist\xc3\xb2ria i antropologia econ\xc3\xb2mica del seu \xc3\xbaltim per\xc3\xadode es van publicar a t\xc3\xadtol p\xc3\xb2stum, en destaca The Livelihood of Man, centrat en els seus cursos a la Universitat de Col\xc3\xbambia."